作者:吳潛
標題:賀新郎
內容:說著成悽楚。正塵飛、岷峨灩澦，兔嗥孤舞。頗牧禁中留不住，彈壓徵西幕府。便一舸、月汀煙渚。四塞三關天樣險，問何人、自闢鼪鼯路。成敗事，幾今古。荼䕷芍藥春將暮。最無情、飄零柳絮，攪人離緒。屈指秋風吹雁信，應憶西湖夜雨。謾歲月、消磨如許。上下四方男子志，肯臨歧、暱暱兒曹語。呼大白，為君舉。